Kegyelem nektek és békesség Istentől, a mi Atyánktól és az Úr Jézus Krisztustól!

Jer 1, 10-17  
*Lásd, én a mai napon népek és országok fölé rendellek, hogy gyomlálj és irts, pusztíts és rombolj, építs és plántálj! Majd így szólt hozzám az ÚR igéje: Mit látsz, Jeremiás? Ezt feleltem: Mandulavesszőt látok. Az ÚR pedig ezt mondta nekem: Jól látod, mert gondom van rá, hogy igémet beteljesítsem.  
Másodszor is szólt hozzám az ÚR igéje: Mit látsz? Így feleltem: Gőzölgő üstöt látok, amely észak felől megdőlt. Ekkor így szólt az ÚR: Észak felől tör a veszedelem az ország minden lakójára. Mert idehívom az északi országok minden nemzetségét – így szól az ÚR. Eljönnek, és fölállítja trónját mindegyik Jeruzsálem kapuival szemben, a várfalak körül mindenütt, és Júda összes városával szemben. Ítéletet mondok fölöttük minden gonoszságuk miatt, mert elhagytak engem, más isteneknek tömjéneztek, és kezük csinálmányai előtt borultak le. Övezd fel derekadat és indulj, hirdesd nekik mindazt, amit én parancsolok! Ne rettenj meg tőlük, különben én rettentelek meg téged általuk!*

Hatalommal elhívott Gyülekezet!

Tinédzser koromban szinte minden nyáron elmentem egy országos keresztény táborba, ahol a kirándulásokban mindig volt egy közös elem, minden évben elmentünk egy-egy kilátóhoz is. A kilátóknál azonban nem csak a kilátás, a táj megcsodálása volt a feladatunk. Minden kilátót úgy másztunk meg, hogy véletlenszerűen párokra osztottak bennünket és minden páros húzott egy kérdést, amit fent kellett megbeszélniük. A feladat célja az volt, hogy felfedezzük, hogy első sorban nem a messzeségben kell keresni az értékeket, a szépséget, hanem meg kell látnunk önmagunk előtt is.   
Egyszerű kis feladat volt, de erős és jól érthető jelképekkel és fontos üzenettel. Nem hiszem, hogy csak gyermekként igaz ez, hogy szeretünk a messzire, a jövőre, az elérendő, vagy megvalósítandó célra fókuszálni és bizony az előttünk lévő tartalom, a jelen levő érték valahogy túl könnyen a háttérbe szorul. Mintha szemüvegre szorulnánk időnként, hogy a hozzánk közel lévő dolgokat is meglássuk.   
Ma hálaadó istentiszteletre gyűlhettünk össze. Készültünk rá, már előre, a termények félrerakásával, díszítéssel, takarítással, talán még igeolvasással is, de vajon készültünk-e arra, hogy pontosan milyen terhekkel és örömökkel és, hogy ki előtt is borulunk le?  
Tudod-e, hogy miért vagy ma hálás? Tudod-e, hogy mi azaz öröm, ami a szívedben van? És vajon tudod-e, hogy ki előtt állsz most? Vagy te is inkább csak a távolba, a múltba révedsz és a jövő reménységeit kutatod? Látod-e, aki előtted van?  
Hálát adsz, de ki felé vagy hálával? Egy Gondviselőnek nevezett, szakállas, kedves bácsi, az a „Jóisten” áll előtted, akinél minden belefér, aki kegyesen és cinkosan összekacsint veled? Vagy az egy Úr, aki teremtő, fenntartó, ítélő, megváltó és megszentelő, változtathatatlan Isten?  
Egyszerűbben megfogalmazva: a saját elvárásaid önigazoló, békét jelentő istene, vagy az egy igaz élő Úr?

Ámósz és az északi országrész esete után, amivel múlt vasárnapi igénkben ismerkedhettünk mag, most bő 100 évvel később azt kell lássuk, hogy a déli országrészben Júdeában sem jobb a helyzet. A vallást központosító és a törvényeket tisztázó reformok, valamint a templomhoz, és a hagyományaikhoz való ragaszkodás sem bizonyultak elegendőnek ahhoz, hogy a vezetők és a nép Istenre szegezett tekintettel járjon. Végül az országban és az emberek szívében is helyett kapott a vallási sokszínűség, majd az idegen hagyományok is és végül fontosabbak lettek a politikai csatározások, a jövőért való aggodalom, a hagyománynak és a törvény betűjének eleget tevő élet, mint, hogy valóban az Úrra figyeljenek.  
Megalkuvás, gyakorlatias célorientáltság, az „ennek még bele kellene férnie” mismásolások, és az értelem nélküli betűhöz való ragaszkodás. Már nem az volt a kérdés, hogy ki előtt állnak meg, hogy kit is tisztelnek, hanem mindössze a megállás formája és a gyakorisága. Halott lett az istentiszteletük, hiszen nem is figyeltek már az élő Úrra és az Ő szavára.  
Ez nem az a pont volt, amikor igaz lehetett, hogy a bölcs megoldást a hallgatás jelentette volna. Mi is ismerjük azt, amikor egy helyzetben, ha esetlen, tökéletlen módon is, de megoldást, új utat kell keresnünk. Amikor szinte bármilyen elhibázott próbálkozás jobb, mint a tragédia, a csapdában lévő élet tehetetlen és belenyugvó csöndes elfogadása. A felelősség lerázása sosem lehet indokolt. Nem biztos, hogy te fogod megoldani a problémát, de megteszed, ami lehetőségként előtted van, amire elhívásod van.  
„Alkalmas vagyok-e? Jogom van-e hozzá? Mit fognak szólni? Fel merem vállalni? Szólhatok? Megtehetem? Imában hordozhatom, vagy hívhatom-e imára? Megfogalmazhatom a kérdéseimet és a gondolataimat felé?”  
Nem ezek a valódi kérdések! Ezek csak kibúvó pontok.   
Alapigénk Jeremiás elhívásának második részébe kapcsol be bennünket. A beszélgetés első felében ő is keresi ezeket a kibúvó pontokat. Fiatal vagyok még. Nem tudok jól beszélni. Nem tudom, hogy mit mondjak.  
Mintha, ha csak önmagunkat és a kifogásainkat hallanánk.  
A kérdés valójában csak annyi kellene, hogy legyen, hogy mire van felelősségem? Mire hívott el az Úr? Nem kell rögtön világot formáló küldetésre gondolni. Olyan egyszerű dolgokat vizsgáljunk meg kezdésnek, mint a gyermekség, szülőség, szomszédság, gyülekezeti közösség, a tegnap hallott gondban lévő szegről-végről ismerős, egy láthatóan jó szóra vágyó ismeretlen, egy imánkba foglalható felebarát.  
Mindezt, a felelősségünket, az elhívásunkat megpróbálhatjuk lerázni magunkról mondván, hogy nincs erőm, nincs időm, nincs megfelelő tapasztalatom, nincs bátorságom. De akkor épp olyanok leszünk, mint Júda népe. Előttük volt a hűséges, az Úrban bízó út lehetősége, de inkább a könnyebb, a megalkuvó, a felelősséget lerázó utat választották. Nem volt már valóban odaszánt a szolgálatuk, nem volt már igaz az istentiszteletük, csak a rutin, a kötelességek teljesítése és a kifogások keresése, azaz a hagyományok és az üres rítusok eljátszása maradt. Üres lett minden, mert már nem is törekedtek valódi, élő kapcsolatra Istennel. Elég volt letudni az ünnepet, elég volt a díszítés és a jól látható jelenlét, hogy igazolható legyen a részvétel, de a tartalom, az istenfélő leborulás, az Úrra vágyakozó találkozás mély öröme, már sehol sem volt. Szíven találó a kérdés, hogy mi, ma a bűnbánatunkkal, a hálaadásunkkal, az úrvacsorára készülésünkkel hogyan érkeztünk ide az istentiszteletre? Istenre vágyakozva? A Vele való találkozást várva, az elhívásunkat meghallva és vállalva?  
Nagyon könnyű rutinos „templomba-járóvá” vállni, aki tudja, hogy mikor éneklünk, mikor állunk fel, milyen állandó részei vannak egy istentiszteletnek és így tovább. A rutin azonban nem feltétlenül jó. A rutin szó eredetileg a latin rupta kifejezésből ered, ami azt jelenti, hogy *kitaposott, feltört*. Kitaposott úton járni, aminek az akadályait, a mélységeit valaki már előttünk feltörte, az bizony könnyű. Csak menni kell, nem kell beletegyük magunkat, a küzdelmünket, csak menni előre, akár a birkák, hiszen tudhatjuk, hogy az út úgyis vezet valahová. Az, hogy hová, szinte nem is fontos, hiszen úgy tűnik, hogy előre felé haladunk, akkor pedig mi baj lehet? Izráel népe is valahogy így volt ezzel, csak mentek előre, jártak az istentiszteletre a jól bejáratott ösvényen.

De valakinek előbb, vagy utóbb meg kell hallania az Úr hangját és vállalnia kell, hogy szól. Rámutatni az eltévedésre és feltenni a kérdést, hogy most akkor hová is, kihez is tartunk?   
Van egy ötletesen megfogalmazott rövid tanmese, ami azt gondolom, hogy kicsit átfogalmazva igen jól illusztrálja ezt az állapotot:  
*Egyszer volt, hol nem volt, volt egyszer négy ember, név szerint: Mindenki, Valaki, Bárki és Senki. Egy napon szólt Isten Mindenkihez, hogy feladata van, felelőssége van a világban. Mindenki biztos volt benne, hogy Valaki majd tesz valamit. Bárki megszólalhatott volna, viszont Senki se tette meg! Valaki dühös lett emiatt, mivel ez Mindenki dolga lett volna. Mindenki pedig úgy gondolta, hogy Bárki megtehetné, és Senki nem vette észre, hogy Mindenki kerüli az elhívást, a felelősséget. Végül Valaki lett, akit Mindenki okolt, amiért Senki nem vállalta fel azt, amit Bárki megtehetett volna.*

Az Úr azonban Jeremiás szájába adta az Ő szavát, nekünk pedig ma ugyanúgy a szívünkre helyezi és pontosan elmondja és megmutatja neki is az üzenetét.  
„*gyomlálj és irts, pusztíts és rombolj” –* Nem büntetésként, nem bosszúból, hanem, mert az elgazosodott, tövisekkel és kártevőkkel benőtt kertet nem lehet másként rendbe tenni, megmenteni. Vagy vállat vonunk egy ilyen kert láttán és azt mondjuk, hogy már reménytelen, vagy felelősséget vállalva, féltő szeretettel, elkezdjük a megtisztítást.  
A mi mennyei Atyánknak gondja van ránk. Féltő szeretettel szeret, felelősséget vállal ma is értünk, ezt pedig nem lehet úgy tenni, hogy csak szórja és szórja a jó magot, az igét, a gaz és a tövisek közé! Abból semmi se lesz, legfeljebb rövid életű lángolások, de hűséges, az örök életre vágyakozó szilárd, erős hit, az biztos, hogy nem fejlődhet. Az Úr felelős gazdaként jár el.  
A kérdés Jeremiás, Júdea népe és felénk is, hogy mi miként élünk? Gyomláló és plántáló, felelős megbízottként, küldöttként – saját magunk és mások felé is -, vagy kibúvókat, könnyebb utakat kereső vállat vonogatókként?  
*„Lásd, én a mai napon népek és országok fölé rendellek, hogy gyomlálj és irts, pusztíts és rombolj, építs és plántálj! Majd így szólt hozzám az ÚR igéje: Mit látsz, Jeremiás?”*A küldetés adott, feladat van, panaszkodunk is, hogy kevés a munkás, de mi a helyzet a mi munkába állásunkkal? A lelátóról mindig könnyű okosnak lenni, de a pályára lépni és valóban tenni valamit a változásért, valóban odaszánni magunkat, az már más, az valódi áldozatot és az Úrral szembesülő találkozást kíván.

„*Mit látsz*?” – kérdezi Isten Jeremiást. És te, ma mit, kit látsz magad előtt?   
Jeremiás, mikor már nem a hárítással, a kifogások keresésével van elfoglalva, akkor két látomást lát meg. Először egy mandulafát. Összetett jelkép ez, majd a bibliaórán még foglalkozunk is vele, de most csak annyit említenék meg, hogy, ha az eredeti kifejezést szó szerint fordítjuk le, akkor őr, vagy vezérlő fának, esetleg botnak kellene fordítanunk. Az Úr vezérlő, őrködő vesszője, mondhatni egy pásztorbot. Az Isten igéjét, az Ő féltőn szerető akaratát fejezi ki ez a kép. Ami utat mutat, hív, hogy a jó úton maradj, őrködik feletted.   
A másik kiemelendő dolog a mandulafával kapcsolatban, hogy az egyik első virágba boruló gyümölcsfa. A második képpel együtt, a kiboruló északi üsttel pedig igen egyértelmű üzenet bontakozik ki Jeremiás előtt a közelgő ítéletről, melyet majd a sok népet maga alá rendelő Babilon teljesít be.  
Az Isten igéjét tehát, az Ő akaratát, próbálhatod nem észre venni, vagy takargatni mások előtt, mondván, hogy ez túl nyers nekik, túl kemény, sőt próbálhatod elferdíteni és visszametszeni akár a mandulafát. De ahogyan a mandulavesszőt is hiába vágod ki, hiába takargatod, hiába próbálod nem észrevenni, a tavaszi gyümölcsfavirágzás akkor is elindul, akkor is megtörténik, nem tudsz tenni ellene. Akár az Úr akarata. Lehet róla nem beszélni, lehet félremagyarázni, de megállítani, vagy megváltoztatni nem tudjuk.

Jeremiás is fél vállalni a szolgálatot, a hívást. Van mitől félnie? Nehezen mondunk erre nemet, hiszen megvetik, kinevetik, elüldözik, bezárják, szavakkal és tettekkel is bántják. De Isten azt mondja neki:  
„*Övezd fel derekadat és indulj, hirdesd nekik mindazt, amit én parancsolok! Ne rettenj meg tőlük, különben én rettentelek meg téged általuk!”*Útnak indítja, szolgálatba állítja Isten Jeremiást, pedig tudja, hogy mit fognak vele tenni, sőt azt is, hogy nem fognak megtérni, de a mi mennyei Atyánk nem a bűnös embert, hanem a bűnt gyűlöli. A bűnös embert féltőn szeretettel szereti, még ha most megtisztítás ideje is jön el. Jeremiást pedig figyelmezteti és bíztatja is az alapigánk utolsó mondatával: „*Ne rettenj meg tőlük, különben én rettentelek meg téged általuk!”*. Figyelmezteti és talán még erőteljesebb ez az intés, ha a másik fordítási lehetőséget alkalmazzuk: „*Ne törj össze miattuk, különben én törlek össze téged általuk!”*. Ne törjön össze a rá váró megpróbáltatások miatt, mert az Úr hatalma sokkal nagyobb minden emberi gonoszságnál. Lehet, hogy nagyon nehéz lesz, de ne világi félelmek és hatalmasságok ereje határozza meg a prófétát. Ha engedi, ha engedjük, hogy a világi nehézségek határozzanak meg minket és azokhoz idomulunk, akkor előbb utóbb a bűneinkkel megterhelve valóban össze fogunk törni, mert akkor nem fogjuk hagyni, hogy a minket megváltó Úr, Jézus Krisztusért, minden terhet levegyen rólunk, hogy megélhessük, a kereszten szerzett szabadítást, a kegyelem békésségét. Úgy valóban össze fogunk törni, valóban meg fogunk retteni, ha nem az örök élet reménységében, az élő Úrra tekintve és benne bízva járunk. Az Úr megtart bennünket, a korszellemhez igazodás, a beletörődés, a hallgatás és a csöndes morgás biztos, hogy nem őriz meg!  
Az a féltő szeretet, amelyet ezen a mandulafán keresztül, az Úr őrzőbotján, a Krisztus keresztjén keresztül megtapasztalunk, annak kell élő és szilárd alapunkká vállalnia a földi életben. Isten így tekint ránk, így vállal értünk felelősséget és ez a féltő és őrködő szeretet a mi elhívásunk is.